സൗദി യാത്രയ്ക്കിടെ കടലില് കുടുങ്ങി മലയാളികള് ഉള്പ്പടയുള്ള പ്രവാസികള് കടലില് ബോട്ടില് കഴിഞ്ഞതു 17 മണിക്കൂര്, ഭക്ഷണം കിട്ടിയതു 2 തവണ മാത്രം, അവസാനം സംഭവിച്ചത് സൗദി ഉള്പ്പടെയുള്ള ഗള്ഫ് രാഷ്ട്രങ്ങള് ഏര്പ്പെടുത്തിയ വിലക്ക് പ്രവാസികളെ ഏറെ ദുരിതത്തിലാഴ്ത്തിയിരുന്നു. നേരിട്ട് വിലക്കുള്ളതിനാല് തന്നെ മറ്റുപല രാഷ്ട്രങ്ങളെയും ആശ്രയിക്കുകയാണ് യാത്രക്കാര്. ഇതിലൂടെ നഷ്ടമാകുന്നത് ലക്ഷങ്ങളാണ്. എന്നിരുന്നാല് തന്നെയും തൊഴില് നഷ്ടമാകാതിരിക്കാന് എന്തും ചെയ്യാന് തുണിയുകയാണ് ഇവര്. അത്തരത്തില് ഏവരെയും ഞെട്ടിപ്പിക്കുന്ന ഒരു വാര്ത്തയാണ് പുറത്ത് വരുന്നത്... സൗദി യാത്രയ്ക്കിടെ മാലദ്വീപില് താമസ സൗകര്യം ലഭിക്കാതെ പ്രവാസികള് കടലില് ബോട്ടില് കഴിഞ്ഞതു 17 മണിക്കൂറെന്ന് റിപ്പോര്ട്ട്. താമസം ശരിയായതു 33 മണിക്കൂറിനു ശേഷമെന്നും അതിനിടെ അനുഭവിച്ചതു പറഞ്ഞറിയിക്കാനാകാത്ത പ്രയാസമെന്നും മലയാളികള് ഉള്പ്പെടെയുള്ള പ്രവാസികള് ഒരു പ്രമുഖ മാധ്യമത്തോട് വെളിപ്പെടുത്തുകയുണ്ടായി. സൗദിയിലെ ജോലി സ്ഥലത്തു തിരിച്ചെത്താന് കൊച്ചിയില്നിന്നു കഴിഞ്ഞ ദിവസം മാലദ്വീപ് വഴി പുറപ്പെട്ടതായിരുന്നു ഈ പ്രവാസികള്. മാലിയില്നിന്നു യാത്രക്കാരെ വിവിധ സംഘങ്ങളായി കൊണ്ടുപോയി. ഇവരില് ഒരു സംഘത്തിലുള്ളവരാണു ഇത്തരത്തില് പ്രയാസം പങ്കുവച്ചത്. മലപ്പുറം ജില്ലക്കാര് 9 പേരുണ്ടായിരുന്നു. കൊല്ലം, കോഴിക്കോട്, തിരുവനന്തപുരം, ആലപ്പുഴ, തൃശൂര് ജില്ലയിലുള്ളവരും ഉള്പ്പെടെ 25 പേരാണ് ഈ ബോട്ടില് കഴിഞ്ഞിരുന്നത്. രാവിലെ 10നു വിമാനമിറങ്ങിയെങ്കിലും വൈകിട്ട് മൂന്നിനാണു ദ്വീപിലെ താമസ സ്ഥലത്തേക്കു ബോട്ടില് കൊണ്ടുപോയത്. രാത്രി എട്ടരയ്ക്ക് ഒരു ദ്വീപില് എത്തിച്ചെങ്കിലും അവിടെ ആര്ക്കും ഇറങ്ങാനാകാത്ത സാഹചര്യമായിരുന്നു ഉണ്ടായത്. പ്രാദേശികമായ പ്രശ്നങ്ങളായിരുന്നു കാരണമായി പറയുന്നത്. ഉറങ്ങാന്പോലുമാകാതെ രാവിലെ ആറര വരെ കടലില് കഴിഞ്ഞെന്നു പ്രവാസികള് പറഞ്ഞു. പിന്നീട് മറ്റൊരു ദ്വീപിലേക്കു പുറപ്പെടുകയായിരുന്നു. രാവിലെ എട്ടരയോടെ അവിടെയെത്തിയെങ്കിലും മണിക്കൂറുകള് പിന്നിട്ടപ്പോള്, അവിടെനിന്നു പോകണമെന്ന നിര്ദേശമാണു ഇവര്ക്ക് ലഭിച്ചത്. ഹോട്ടലില്നിന്നിറങ്ങി വൈകിട്ട് ബോട്ടില് കയറി വീണ്ടും യാത്ര. ഹിന്നവാറു ദ്വീപില് രാത്രി ഏഴിനു താമസം ലഭിച്ചതോടെയാണ് ആശ്വാസമായത്. അതിനിടെ ഭക്ഷണം കിട്ടിയതു 2 തവണ മാത്രമായിരുന്നു. അതോടൊപ്പം തന്നെ മാലദ്വീപിലെ താമസവും വിമാന ടിക്കറ്റുകളും മറ്റും ഉള്പ്പെടെ സൗദിയില് എത്താന് ശരാശരി 1.30 ലക്ഷം രൂപ നല്കിയിട്ടുണ്ടെന്നും ബന്ധപ്പെട്ട ഏജന്സി അധികൃതരുടെ ശ്രദ്ധക്കുറവാണു പ്രയാസത്തിനു കാരണമെന്നും പ്രവാസികള് പറയുകയുണ്ടായി.